Brøndbys hovedaktionær, Jan Bech Andersen, skulle, som reglerne foreskriver det, fremsætte et købstilbud til alle aktionærer, fordi han ejede 39,7 procent af aktierne i Brøndbyernes IF Fodbold A/S, og det købstilbud er nu udløbet.

Brøndby kan derfor i en selskabsmeddelelse fortælle, hvor mange der har accepteret Jan Bech Andersens købstilbud om at sælge aktier til en stykpris på 0,55 kroner på et tidspunkt, hvor den norminelle værdi var 0,50 kroner pr. aktie.

12,7 procent af den totale aktiekapital har nemlig ønsket at sælge - det svarer til 36.048.830 aktier, som vil koste Jan Bech Andersen 19,8 millioner kroner.

Det har ikke været bindende at tage imod Jan Bech Andersens købstilbud, hvorfor det fortsat ikke er helt sikkert, at Brøndby-ejeren ender med at købe alle 36 millioner aktier, men han skal købe dem i henhold til reglerne, hvis aktionærerne fortsat ønsker at sælge.

Hvis alle stadig vil sælge, vil Jan Bech Andersens aktiekapital stige til samlet 74.376.613 aktier - svarende til 52,4 procent af den totale aktiekapital. Dermed vil han have aktiemajoriteten.

Brøndbys bestyrelse havde anbefalet, at aktionærerne ikke skulle tage imod tilbuddet om 0,55 kroner pr. aktie, fordi bestyrelsen vurderede, at det samlet set ikke var en god nok pris for aktien. Det har 12,7 procent af den samlede aktiekapital altså så valgt ikke at følge.